### NN 151/2023 (18.12.2023.), Odluka o općinskim porezima Općine Baška Voda

Općina Baška Voda

2197

Na temelju članka 20., članka 41. stavka 4. i članka 42. stavak 1. Zakona o lokalnim porezima (»Narodne novine«, broj 115/16, 101/171, 114/22) te članka 28. Statuta Općine Baška Voda (Glasnik Općine Baška Voda 7/21) Općinsko Vijeće općine Baška Voda na 13. sjednici održanoj 21. studenoga 2023. donosi

ODLUKU

O OPĆINSKIM POREZIMA OPĆINE BAŠKA VODA

I. TEMELJNE ODREDBE

Članak 1.

Ovom Odlukom određuju se općinski porezi, kao prihodi Općine Baška Voda, obveznici plaćanja, porezna osnovica, stope i visine poreza, te način obračuna i plaćanja općinskih poreza u skladu s odredbama Zakona o lokalnim porezima.

II. VRSTE POREZA

Članak 2.

Općinski porezi su:

1. porez na potrošnju

2. porez na kuće za odmor

3. porez na korištenje javnih površina

4. prirez porezu na dohodak.

III. POREZ NA POTROŠNJU

Članak 3.

Porez na potrošnju na području Općine Baška Voda definiran je sukladno članku 22. i 23. Zakona o lokalnim porezima.

Članak 4.

(1) Porez iz članka 3. ove Odluke plaća se po stopi od 3 %.

(2) Poslove u vezi s utvrđivanjem i naplatom poreza na potrošnju obavlja nadležna ispostava Porezne uprave, Područni ured Split – Ispostava Makarska.

IV. KUĆE ZA ODMOR

Članak 5.

Porez na kuće za odmor na području Općine Baška Voda definiran je sukladno članku 25., 26., 27. i 28. Zakona o lokalnim porezima.

Članak 6.

Porez na kuće za odmor plaća se po najviše propisanom iznosu po m² korisne površine kuće za odmor, sukladno Zakonu o lokalnim porezima.

Članak 7.

Rješenje o visini poreza na kuće za odmor donosi upravni odjel za proračun i financije Općine Baška Voda.

V. POREZ NA KORIŠTENJE JAVNIH POVRŠINA

Članak 8.

(1) Porez na korištenje javnih površina plaćaju pravne i fizičke osobe koje koriste javne površine u razdoblju od 1. 1. – 31. 12.

(2) Javnim površinama u smislu ove Odluke smatraju se sve površine u vlasništvu Općine Baška Voda koje su namijenjene općoj upotrebi (javne zelene površine, javno prometne površine, pješačke staze, pješačke zone, trgovi, plaže i sl.).

(3) Javne površine iz stavka 2. ove Odluke mogu se koristiti na način, pod uvjetima i u roku sukladno Planu korištenja javno-prometnih površina koju donosi predstavničko tijelo Općine Baška Voda, a na osnovi rješenja koji izdaje upravni odjel za gospodarenje prostorom i komunalno prometne poslove uz prethodno izdano odobrenje za postavljanje pokretnih naprava i kioska na javnim površinama od strane Komisije za dodjelu javno-prometnih površina.

Korištenje javne površine za postavljanje klupa, stolova i stolica (ugostiteljskih terasa)

Članak 9.

Za korištenje javne površine za postavljanje klupa, stolova i stolica (ugostiteljskih terasa) radi pružanja ugostiteljskih usluga sukladno Zakonu o ugostiteljskoj djelatnosti (»Narodne novine«, broj 85/15, 121/16, 99/18, 25/19, 98/19, 32/20, 42/20, 126/21) plaća se porez prema dodijeljenoj površini, i to:

(a) Zona I Baška Voda, Promajna, Bratuš i Krvavica

(b) Zona II Bast

|  |  |  |
| --- | --- | --- |
| Zona | Jedinica | Godišnji iznos u eurima |
| I | po m² | 250,00 |
| II | po m² | 150,00 |

Članak 10.

Ugostiteljski objekti koji su radili tijekom cijele kalendarske godine (ne sezonski) u protekloj godini mogu ostvariti popust od 20 %, uz uvjet da ne postoje dugovanja po bilo kojoj osnovi prema Općini Baška Voda i pravnim osobama čiji je osnivač Općina Baška Voda.

Cjelogodišnji rad ugostiteljskog objekta je rad u razdoblju od 1. 1. – 31. 12. tekuće godine.

Sezonski rad ugostiteljskog objekta je rad u razdoblju od 1. 5. – 31. 10. tekuće godine.

Članak 11.

Za postavljanje tendi u gabaritima odobrene površine ugostiteljskog štekata plaća se porez u godišnjem paušalnom iznosu od 400,00 € po komadu.

Članak 12.

|  |  |  |  |  |
| --- | --- | --- | --- | --- |
| Redni broj | Vrsta predmeta | Jedinica | Godišnji iznos u eurima | |
|  | | | Zona I. | Zona II. |
| 1. | Montažna kućica za prodaju sladoleda, plodina i slastica | Po komadu | 5.000,00 | 2.000,00 |
| 2. | Montažna kućica/kiosk za prodaju tiska, duhana i ostalih predmeta | Po komadu | 10.000,00 | 4.000,00 |
| 3. | Montažna kućica/kiosk za prodaju bižuterije i plažnih rekvizita | Po komadu | 6.000,00 | 2.000,00 |
| 4. | Montažna kućica/kiosk – šank za obavljanje ugostiteljske djelatnosti | Po komadu | 6.000,00 | 3.000,00 |
| 5. | Aparat za proizvodnju i prodaju palaćinka | Po ploči | 1.000,00 | 500,00 |
| 6. | Štandovi od 1 m² do 2 m² za prodaju razne robe | Po komadu | 2.500,00 | 1.000,00 |
| 7. | Štandovi do 1 m² za prodaju razne robe | Po komadu | 1.700,00 | 500,00 |
| 8. | Info-pult | Po komadu | 2.000,00 | 1.000,00 |
| 9. | Točionici, šećerna vuna, kokice i dr. | Po komadu | 1.200,00 | 500,00 |
| 10. | Aparati za zabavu | Po komadu | 1.200,00 | 500,00 |
| 11. | Pano za prodaju karikatura i slika | Po komadu | 2.000,00 | 1.000,00 |
| 12. | Pano za privremene tetovaže | Po komadu | 2.000,00 | 1.000,00 |
| 13. | Iznajmljivanje mehaničkih životinja | Po komadu | 200,00 | 100,00 |
| 14. | Iznajmljivanje bicikli | Po komadu | 100,00 | 50,00 |
| 15. | Iznajmljivanje mopeda i električnih romobila | Po komadu | 200,00 | 100,00 |
| 16. | Iznajmljivanje motora | Po komadu | 500,00 | 150,00 |
| 17. | Iznajmljivanje quadova/buggyja | Po komadu | 1.500,00 | 500,00 |
| 18. | Stalci | Po komadu | 200,00 | 100,00 |
| 19. | Izrada i prodaja razglednica do 1 m² | Po komadu | 1.000,00 | 500,00 |
| 20. | Postavljanje trampolina s 8 polja | Po komadu | 7.000,00 | 3.500,00 |
| 21. | Postavljanje trampolina s 4 polja | Po komadu | 3.500,00 | 1.750,00 |
| 22. | Postavljanje bungee trampolina | Po komadu | 7.000,00 | 3.500,00 |
| 23. | Postavljanje pokretnog objekta za napuhivanje | Po komadu | 7.000,00 | 3.500,00 |
| 24. | Pokretna naprava za prodaju sladoleda | Po komadu | 2.500,00 | 1.000,00 |
| 25. | Pokretna naprava za prodaju plodina ili slastica i sl. | Po komadu | 2.000,00 | 1.000,00 |
| 26. | Izložbena vitrina (pomoćni stolovi) ugostiteljskih objekata do 1 m² | Po komadu | 100,00 | 100,00 |
| 27. | Izložbena vitrina (pomoćni stolovi) ugostiteljskih objekata od 1 m² do 2 m² | Po komadu | 200,00 | 200,00 |
| 28. | Bookeri – prodaja karata za izletničke brodove | Po bookeru/prodavaču | 5.000,00 | 2.000,00 |
| 29. | Nuđenje usluga smještaja na javnim površinama (nuđenje smještaja fizičkih osoba (vlasnik ili članovi obitelji vlasnika) unutar granica čestice zemlje/zgrade na kojoj se nalaze smještajni objekti ne naplaćuje se) | Po danu | 500,00 | 500,00 |

Članak 13.

(1) Za postavljanje štandova za prodaju voća/povrća/cvijeća na tržnici u(ulica Blato) plaća se porez u iznosu od 2.200,00 € po komadu za cjelogodišnje korištenje, a 2.000,00 € za sezonsko korištenje (1. 6. – 31. 10.).

(2) Za dnevnu ambulantnu prodaju na tržnici plaća se porez u iznosu od 20,00 €/dan.

(3) Za postavljanje štandova za prodaju voća/povrća/cvijeća van tržnice plaća se porez u iznosu od 3.200,00 € po komadu za cjelogodišnje korištenje, a 3.000,00 € za sezonsko korištenje (1. 6. – 31. 10.).

Članak 14.

Za postavljanje pokretnih stvari ispred montažnih kućica/kioska za prodaju trgovačke robe, te voća/povrća i cvijeća Iz članka 12. Odluke o javnim površinama porez se plaća po metru četvornome (m²) u iznosu od 200,00 €.

Članak 15.

Iznimno u slučajevima organiziranja kulturnih, humanitarnih, sportskih i sličnih manifestacija te sajmova Općina Baška Voda može odobriti privremeno postavljanje štandova na javnim površinama s tim da rok za držanje štandova na navedenim površinama ne može biti duži od trajanja manifestacije, a najduže može trajati 7 dana.

Članak 16.

(1) Za korištenje javnih površina na području općine Baška Voda radi obavljanja prodaje raznih predmeta i pružanja drugih usluga navedenim u zonama I i II plaća se porez:

A) Za korištenje do 15 dana plaća se po m² na dan (m²/dan):

– Za prodaju knjiga bez štanda, po m² – 20,00 €/dan

–     Za prodaju umjetničkih predmeta izrađenih u vlastitoj izradi – 20,00 €/dan

– Za svako drugo korištenje javnih površina, po m² – 20,00 €/dan

B) Za korištenje preko 15 dana plaća se po m² za sezonu:

– Za prodaju knjiga bez štanda, po m² – 400,00 €/sezona

–     Za prodaju umjetničkih predmeta izrađenih u vlastitoj izradi – 1.000,00 € /sezona

–     Za svako drugo korištenje javnih površina, po m² – 1.200,00 €/sezona

(2) Za ambulantnu prodaju na području Općine Baška Voda plaća se porez u iznosu od 30,00 €/dan samo za vrijeme manifestacija i blagdana.

Članak 17.

(1) Za korištenje javnih površina na području općine Baška Voda za snimanje filmova, serijala i televizijskih emisija, komercijalnih video uredaka, glazbenih spotova, te drugih vizualnih reprodukcijskih uredaka u svrhu daljnje distribucije plaća se porez:

– do 1.000 m² u građevinskom području – 300,00 €/dan

– preko 1.000 m² u građevinskom području – 600,00 €/dan

– do 1.000 m² izvan građevinskog područja – 200,00 €/dan

– preko 1.000 m² izvan građevinskog područja – 400,00 €/dan.

(2) Od plaćanja poreza ovog članka oslobađaju se slijedeće kategorije.

– studentski film

–     promotivni film prema preporuci turističke zajednice općine Baška Voda

–     humanitarni, odnosno svaki onaj audovizualni projekat kulturne ili obrazovne udruge koja izravno ili neizravno ne stječe profit od marketinga i produkcije filma ili prikazivanja filmova i fotografija i sl.

Članak 18.

Za korištenje javnih površina na cijelom području Općine Baška Voda, za privremeno smještanje glomaznog otpada, građevinskog materijala, korištenje za potrebe gradilišta, ambalaže, vozila, plovila i sl. uz odobrenje nadležnog tijela Općine Baška Voda, plaća se porez:

– za svaki dan korištenja po m² – 15,00 €.

Članak 19.

Obračun i naplata poreza temeljem ove Odluke vrši se samo na prethodno odobrene javne površine. Svi predmeti postavljeni van gabarita odobrene površine biti će uklonjeni temeljem Odluke o komunalnom redu Općine Baška Voda.

Članak 20.

Korištenje javne površine za postavljanje bankomata

Porez na korištenje javne površine za postavljanje bankomata plaća se na godišnjoj razini neovisno o razdoblju u kojem se koristi i u kojoj se zoni koristi, po postavljenom bankomatu kako slijedi:

|  |  |  |
| --- | --- | --- |
| Mjesto | Vrsta bankomata | Iznos euro |
| BAŠKA VODA | UGRADBENI (izlaz na JPP)  SAMOSTOJEĆI (na JPP) | 3.500,00 godišnje  4.500,00 godišnje |
| PROMAJNA, KRVAVICA | UGRADBENI (izlaz na JPP)  SAMOSTOJEĆI (na JPP) | 3.000,00 godišnje  4.000,00 godišnje |
| BAST, BRATUŠ | UGRADBENI (izlaz na JPP)  SAMOSTOJEĆI (na JPP) | 3.000,00 godišnje  4.000,00 godišnje |

Članak 21.

Korištenje javnih površina za postavljanje reklama

(1) Reklama je svako vizualno informiranje potrošača i kupaca o određenim proizvodima ili uslugama.

Reklamno sredstvo je i putokaz kojemu je cilj da potencijalni korisnik na najbolji mogući način dođe do sjedišta gdje se pruža određena usluga ili nudi određeni proizvod.

(2) Reklame i reklamni panoi postavljeni na ugostiteljskoj terasi ne naplaćuju se posebno.

(3) Na korištenje javnih površina za postavljanje reklama plaća se godišnji porez, neovisno u kojem se razdoblju koristi i u kojoj se zoni koristi, i to:

|  |  |  |  |
| --- | --- | --- | --- |
|  |  |  | Iznos u eurima |
| 1. | Postavljanje reklame do 1 m² | Po komadu | 300,00 |
| 2. | Postavljanje reklame  od 1 m² do 2 m² | Po komadu | 400,00 |
| 3. | Postavljanje reklame preko 2 m² | Po metru  četvornom (m²) | 300,00 |

Članak 22.

(1) Porez na korištenje javnih površina plaća se u roku od 15 dana od dana dostave rješenja o razrezu poreza

(2) Poslove utvrđivanja i naplate poreza na korištenje javnih površina na području Općine Baška Voda obavlja odjel za proračun i financije općine Baška Voda

(3) Nadzor nad korištenjem javnih površina u smislu ove Odluke obavlja Upravni odjel za gospodarenje prostorom i komunalno-prometne poslove Općine Baška Voda vodeći računa o korištenju javne površine, pogotovo svako korištenje bez odgovarajućeg rješenja o korištenju i korištenju u većem obimu nego je odobreno odgovarajućim rješenjem.

(4) Vlasnik ugostiteljskog objekta dužan je u roku od 10 dana od prestanka rada ukloniti sve sadržaje s javno prometne površine koju je koristio za rad.

VI. PRIREZ POREZU NA DOHODAK

Članak 23.

Prirez porezu na dohodak na području Općine Baška Voda plaća se po stopi od 0,00 %.

VII. PRIJELAZNE I ZAVRŠNE ODREDBE

Članak 24.

Danom stupanja na snagu ove odluke prestaje važiti Odluka o lokalnim porezima (»Službeno glasilo« broj GL 9/07, 13/07, 5/14 i 10/14).

Ova odluka objavit će se u »Narodnim novinama« i »Službenom glasilu Općine Baška Voda«, a stupa na snagu i primjenjuje se od 1. siječnja 2024. godine.

Klasa: 024-02/23-01/40

Urbroj: 2181-17-01-23-01

Baška Voda, 21. studenoga 2023.

Predsjednik
 Općinskog vijeća
 Ante Lončar, v. r.